Նադեժդա Սարգսյան

Նադեժդա Վիգենի Սարգսյան (), հայ երգչուհի, ՀՀ մշակույթի վաստակավոր գործիչ (2010)։

Քանդակագործ Դավիթ Բեջանյանի կինն է, երգչուհի Էմմիի մայրը։

Կենսագրություն 
1971 թվականին ավարտել է Հայֆիլմի կինոդերասանի ստուդիան, 1992 թվականին՝ Մոսկվայի թատերարվեստի ինստիտուտը։ 1973-1978 թվականներին` «Սերպանտին» վոկալ-գործիքային անսամբլի, 1978-1987 թվականներին` Հայաստանի պետական էստրադային նվագախմբի մենակատար, 1988-1992 թվականներին՝ «Հայեր» անսամբլի և մշակութային կենտրոնի գեղարվեստական ղեկավար, 1992 թվականից, միաժամանակ՝ «Էնի Բի» պրոդյուսերական կենտրոնի տնօրեն, «Դո-ռե-մի» մրցույթի և վոկալ ստուդիայի հիմնադիր և գեղարվեստական ղեկավար, 2003 թվականից՝ Երևանի մշակույթի պետական քոլեջի տնօրեն։ 1995-1999 թվականներին եղել է ՀՀ Ազգային Ժողովի պատգամավոր, ֆինանսավարկային, բյուջետային և տնտեսական հարցերի մշտական հանձնաժողովի անդամ։ 2007 թվականից Հայաստանի հանրային հեռուստաընկերությունում եղել է բազմաթիվ նախագծերի պրոդյուսեր՝ «Տարեմուտի երեկո 2008», «Երկու աստղ» և այլն։ 2008-2009 թվականներին եղել է «Մանկական Եվրատեսիլ» և «Նոր ալիք» երգի միջազգային մրցույթների Հայաստանը ներկայացնող պրոդյուսեր, նաև ընդգրկվել է Հանրային խորհրդի «Կրոնի, սփյուռքի և միջազգային ինտեգրման» հանձնաժողովում։ Հյուրախաղերով եղել է աշխարհի 40 երկրներում։ Երգացանկում են՝ Կոնստանտին Օրբելյանի, Ռոբերտ Ամիրխանյանի, Մելիք Մավիսակալյանի, Արամ Սաթյանի, Ստեփան Շաքարյանի և այլոց երգերից։

Մահ 
Մահացել է 2018 թվականի հուլիսի 2-ին Նաիրի բժշկական կենտրոնում։ Թաղված է Երևանի քաղաքային պանթեոնում։

Պարգևներ, մրցանակներ 
 Երևանի քաղաքապետի ոսկե մեդալ, (2016)
 Հայաստանի Հանրապետության մշակույթի վաստակավոր գործիչ (2010),
 Միջազգային փառատոնի դափնեկիր, Սոչի, (1977),
 Համամիութենական մրցույթի դափնեկիր, Ռիգա, (1976)։

Ծանոթագրություններ

Արտաքին հղումներ 
 Նադեժդա Սարգսյանը Էյ Վի Փրոդաքշն կայքում 

Հայ երգչուհիներ
ՀՀ մշակույթի վաստակավոր գործիչներ
ՀՀ ԱԺ 1-ին գումարման պատգամավորներ
«Շամիրամ» կուսակցության անդամներ